ANC-gedrag word ondersoek ná chaos by Pta-raadsvergadering | Maroela Media
DA-raadslid Elma Nel in die hospitaal ná sy in 'n algemene Tshwane-raadsvergadering aangerand is (27 September 2016) (Foto verskaf aan Maroela Media)
Die burgemeester van Tshwane het gesê die ANC se ontstellende gedrag in die raadsvergadering sal ondersoek word en sanksies sal toegepas word.
"Dit is duidelik dat die ANC na die raadsvergadering gekom het, vasbeslote om die verrigtinge te ontwrig," het Solly Msimanga, burgemeester van Tshwane, in 'n verklaring gesê. "LUR Paul Mashatile is heeltemal reg dat die ANC die vertroue van kiesers verbreek het. Die gedrag van die ANC deur fisiese geweld en aanranding en om eiendom te beskadig, oortree alle redelike gedrag in enige wetgewende liggaam."
Msimanga het gesê 'n ANC-raadslid wat 'n vroulike raadslid gestamp het dat sy op die vloer val, en 'n vroulike raadslid van die EFF wat ook gesigbeserings opgedoen het, sal ondersoek word. Die ANC-raadslid wat ondersoek word, se naam is nog nie bekend gemaak nie.
Maroela Media het vroeër berig die twee vroue, DA-raadslid Elma Nel en EFF-raadslid Anna Masemola, het reeds sake van aanranding en intimidasie teen die betrokke raadslid by die Wonderboompoort-polisie aanhangig gemaak. Nel moes ná die aanval in die Eugene Marais-hospitaal opgeneem word vir behandeling en Masemola is na verneem word na die Steve Biko-hospitaal geneem.
Matthew Gerstner, waarnemende woordvoerder van die burgemeester, het gesê die ANC het in die raadsvergadering ook valse en misleidende besware aangeteken teen die regmatige aanstellings wat burgemeester Msimanga kragtens alle reëls en wette gedoen het. "Ondanks enige dispuut oor aanstellings, kan die aggressiewe en gewelddadige optrede van die ANC nie geregverdig word nie," het Gerstner gesê. "Die ANC se ontwrigting vertraag die raad se bedrywighede en dit verhoed slegs verandering en dienslewering wat ons inwoners verdien."
Gerstner het bygevoeg Msimanga sal dringend met die ANC op provinsiale vlak vergader. "Hy sal vandag nog met [LUR] Paul Mashatile en [Gauteng-premier] David Makhura vergader om seker te maak die ANC hou nie die raad gyselaar nie."
Nel het Woensdag uit die hospitaal aan Maroela Media gesê 'n groep beweerde ANC-betogers het die oggend na die munisipale kantore in die middestad opgeruk om te betoog teen die aanstelling van 'n ANC-raadslid in Wyk 19. Lees meer.
Posted by Shane Maas on Tuesday, September 27, 2016
Ja, ondersoek julle maar terwyl hierdie vroue in die hospitaal ondersoek moet word….lafaards!
Ondersoek ondersoek …kom byna nooit iets van n ondersoek in die land …en as daar iets van dit kom ontsnap die skuldige of word net in n ander pos aangestel …dis net n gemors …is daar iets wat nog werk hier behalwe barbaarsheid, boewery wanorde en opsweepery
Kyk dit is hul( die anc )se manier van doen as hulle nie hul sin kry of gefrustreerd is deur hul eie toedoen dan raak hulle aggresief en fisies hou nie van verloor die wa se wiele kom nou vinnig af
laat nou my vermoede dat ancyl agter die gemors by universiteite sit net toeneem. n opdrag van bo moet mos uitgevoer word.